賦雙松堂呈薛監簿
作者：林景熙
朝代：宋

paragraphs: 宿覺山中有雙松，一朝劫燼鱗鬣空。
端明堂前有雙松，至今古色摩蒼穹。
此物受命本千歲，扶持若有神始終。
天留貞質表文獻，厖言幻學寧女容。
昔賢種松如種德，柯葉餘事根本豐。
百年封植雨露飽，厥聲大肆鳴笙鏞。
掀髯相視雪貿貿，擁蓋對立雲童童。
不知天地有黄落，玄冥失柄春無功。
聞孫峨冠立松下，典刑如侍乾淳翁。
昂藏見謂廊廟具，夭矯亦有山林風。
稜稜鐵面不可犯，麾去秦爵如飛蓬。
綵衣奉酒列清影，森森頭角皆虬龍。